
REFERAT

privind aprobarea desfăşurării în unele staţiile date în administrarea RATT a unor activităţi de comerţ cu amănuntul, altele decât cele privind vânzarea biletelor, legitimaţiilor şi abonamentelor de călătorie
Prin adresa cu nr. 5746/17.04.2013, înregistrată la Primăria Municipiului Timişoara cu nr. RE2013-002617/26.04.2013, Regia Autonomă de Transport Timişoara a solicitat promovarea unui proiect de hotărâre prin care să se aprobe ca în staţiile în care se asigură vânzarea legitimaţiilor şi abonamentelor de călătorie să se poată desfăşura şi alte activităţi de comerţ cu amănuntul.

Printre activităţile desfăşurate de Regia Autonomă de Transport Timişoara, conform Regulamentului de organizare şi funcţionare a acesteia aprobat prin HCLMT nr. 311/30.05.2013, se numără şi prestarea activităţilor de comerţ conform CAEN.
Serviciului de transport public local de persoane prin curse regulate pe raza administrativ – teritorială a Municipiului Timişoara este dat în administrarea Regiei Autonome de Transport Timişoara prin HCLMT nr. 108/27.03.2012. Prin aceeaşi hotărâre s-a aprobat şi amplasarea staţiilor prin care se asigură vânzarea legitimaţiilor/ abonamentelor de călătorie.
Serviciile de transport public local fac parte din sfera serviciilor comunitare de utilitate publică şi cuprind totalitatea acţiunilor şi activităţilor de utilitate publică şi de interes economic şi social general desfăşurate la nivelul unităţilor administrativ-teritoriale, sub controlul, conducerea sau coordonarea autorităţilor administraţiei publice locale, în scopul asigurării transportului public local (art. 3 alin. 1 din Legea nr. 92/2007).

În exercitarea competenţelor şi atribuţiilor ce le revin în sfera serviciilor de utilităţi publice, autorităţile administraţiei publice locale adoptă hotărâri în legătură cu alegerea modalităţii de gestiune a serviciilor de utilităţi publice şi darea în administrare sau, după caz, concesionarea bunurilor proprietate publică şi/sau privată a unităţilor administrativ-teritoriale din componenţa sistemelor de utilităţi publice (art. 8 alin. (2) lit. d) din Legea nr. 51/2006 privind serviciile comunitare de utilităţi publice).
Ţinând cont de cele mai sus precizate propunem spre aprobare posibilitatea de desfăşurare a unor activităţi de comerţ cu amănuntul, altele decât cele privind vânzarea biletelor, legitimaţiilor şi abonamentelor de călătorie în staţiile în care se asigură vânzarea legitimaţiilor şi abonamentelor de călătorie date în administrarea Regiei Autonome de Transport Timişoara. Activităţile de comerţ cu amănuntul mai sus precizate se vor desfăşura în conformitate cu prevederile legale în vigoare, iar Regia Autonomă de Transport Timişoara are obligaţia de a respecta prevederile OUG nr. 54/2006 în cazul în care va închiria aceste spaţii.

